CELEX: 
Language: bg
Date: 2021-02-09 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на приложение II към Регламент (ЕС) 2018/848 на Европейския парламент и на Съвета по отношение на правилата за биологично производство на покълнали семена и салати тип цикория, фуражите за някои аквакултурни животни и обработките срещу паразити в аквакултурата

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               След приемането на Регламент (ЕС) 2018/848 е необходимо да бъде приет настоящият делегиран регламент, така че да бъдат установени някои разпоредби, отнасящи се до покълналите семена и салатите тип цикория, както и до определени видове аквакултурни животни. По-конкретно няколко заинтересовани страни поискаха пояснение относно терминологията и разрешените за биологично производство растежни среди за покълналите семена и салатите тип цикория, поради което е необходимо да се изменят действащите разпоредби, за да се повиши правната сигурност. 
            
            
               Що се отнася до видовете аквакултурни животни, необходимо е да се отрази съществуващата в момента възможност за използване на биологичен холестерол като хранителна добавка на скаридите и да се изменят разпоредбите относно обработките срещу паразити на аквакултурните животни въз основа на оповестените наскоро заключения на експертната група за технически консултации в областта на биологичното производство
                  1
               .
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Актът беше подробно обсъден с държавите членки в рамките на експертната група за биологично производство, както и с основните организации, представляващи сектора на биологичното производство, а именно IFOAM и свързаните с нея секторни групи, COPA-COGECA, ESSA и FEAP. При изготвянето на правилата ГД „Земеделие и развитие на селските райони“ работи в тясно сътрудничество с ГД „Морско дело и рибарство“ и с други генерални дирекции съобразно специфичните им експертни познания и опит, и по-специално с ГД „Здравеопазване и безопасност на храните“. На партньорите от СТО бяха изпратени съответните уведомления и бяха проведени обществени консултации. След обществените консултации бяха разгледани всички коментари, получени чрез механизма за обратна връзка, като актът не беше изменен.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               В съображение 29 от Регламент (ЕС) 2018/848 се подчертава, че следва да се разрешат определени практики за отглеждане, които не са свързани с почвата — например производството на покълнали семена или салати тип цикория, като съгласно член 12 от Регламент (ЕС) 2018/848 на Комисията се предоставя правомощието да изменя действащите разпоредби за дерогация по отношение на покълналите семена и салатите тип цикория, определени в част I, точка 1.3 от приложение II към същия регламент. 
            
            
               Същевременно в съображение 50 от Регламент (ЕС) 2018/848 се посочва, че за да се гарантират качеството, проследимостта, спазването на посочения регламент и адаптирането към техническото развитие, на Комисията следва да бъде делегирано правомощието да приема някои актове във връзка с фуражите за аквакултурните животни и ветеринарното лечение на тези животни и във връзка с подробните условия за управление на разплодници, развъждане и производство на ювенилни екземпляри. 
            
            
               С настоящия делегиран акт се изменят някои действащи разпоредби относно покълналите семена и салатите тип цикория, за да се повиши правната сигурност. Що се отнася до допълването на фуража и ветеринарното лечение на аквакултурните животни, те се отнасят до добавянето на холестерол във фуража за белите скариди и сладководните скариди, както и до обработките срещу паразити, като се въвежда подход, съобразен с конкретните видове и с принципите за хуманно отношение към животните. 
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 9.2.2021 година
            
            
               за изменение на приложение II към Регламент (ЕС) 2018/848 на Европейския парламент и на Съвета по отношение на правилата за биологично производство на покълнали семена и салати тип цикория, фуражите за някои аквакултурни животни и обработките срещу паразити в аквакултурата
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета
                  2
               , и по-специално член 12, параграф 2, буква а) и член 15, параграф 2), букви б) и в) от него,
            
            
               като има предвид, че:
            
            
               (1)С Делегиран регламент (ЕС) 2020/427 на Комисията
                  3
                неотдавна беше изменена част I, точка 1.3 от приложение II към Регламент (ЕС) 2018/848 по отношение на биологичните покълнали семена, за да се гарантира тяхното производство от биологични семена. Предвид обстоятелството, че покълналите семена включват кълнове, леторасли и кресон
                  4
               , при чието покълване могат да се използват само резервите от хранителни вещества в самите семена, за целите на биологичното производство следва да се използва само вода. Поради това е необходимо да се поясни, че дерогацията от изискването за свързано с почвата отглеждане на покълнали семена е ограничена до овлажняването на семената, като следва изрично да се посочи, че не се позволява използването на растежна среда, с изключение на инертна среда за овлажняване на семената, когато компонентите на тази инертна среда са разрешени в съответствие с член 24 от Регламент (ЕС) 2018/848. 
            
         
         
            
               (2)Що се отнася до салатите тип цикория, техният специфичен производствен цикъл може да се състои от два етапа — етап на отглеждане в почва и етап на т. нар. „форсиране“, което може да се извърши както в почва, така и във вода или субстрат. Съответно е необходимо да се поясни, че дерогацията от свързаното с почвата отглеждане на салати тип цикория включва потапяне в чиста вода, като използването на растежна среда се позволява само когато компонентите ѝ са разрешени в съответствие с член 24 от Регламент (ЕС) 2018/848. 
            
            
               (3)По силата на член 25л, параграф 3, буква б) от Регламент (ЕО) № 889/2008 на Комисията
                  5
                се позволява използването на биологичен холестерол за допълване на естествените фуражи в етапа на угояване и в по-ранните жизнени стадии на белите скариди и сладководните скариди (Macrobrachium spp.). Съответно е необходимо в част III, точка 3.1.3.4 от приложение II към Регламент (ЕС) 2018/848 да се предвиди възможността за добавяне на биологичен холестерол към фуража за посочените видове скариди.
            
            
               (4)При обсъждането на проекта на Делегиран регламент (ЕС) 2020/427 през 2019 г. някои държави членки поискаха да бъдат преразгледани други правила, свързани с биологичното производство на аквакултури. Исканията бяха разгледани от експертната група за технически консултации в областта на биологичното производство, създадена с Решение 2017/C 287/03 на Комисията
                  6
               . Като взе предвид заключенията на експертната група, публикувани
                  7
                през януари 2020 г., Комисията прецени, че е необходимо да се актуализират съществуващите правила за производство на аквакултури, по-специално по отношение на ветеринарното лечение. 
            
            
               (5)Независимо от изискванията, свързани с профилактиката срещу болести — като например препоръката за биологична борба с паразитите, като се отдава предпочитание на използването на риби чистачи и на сладка вода, морска вода и разтвори на натриев хлорид — в случай на сериозна паразитна инфекция понастоящем принципно се разрешават ограничен брой обработки за всички видове. Въз основа на горепосочените заключения на експертната група за технически консултации в областта на биологичното производство е целесъобразно да се изменят действащите разпоредби относно обработките срещу паразити, посочени в част III, точка 3.1.4.2 от приложение II към Регламент (ЕС) 2018/848, като се въведе по-специфичен подход съобразно отделните видове, за да се отговори по-добре на потребностите на аквакултурните животни, без да се излага на риск биологичният характер на производството. 
            
            
               (6)По-специално, с оглед на променливата продължителност на производствения цикъл на видовете, различни от сьомга, и на потенциалната поява на паразити в ювенилната фаза, заедно с тенденцията операторите да отлагат, доколкото е възможно, всички обработки поради ограничението на честотата, през първата година от жизнения цикъл се докладва висок процент на смъртност при малките и ювенилните екземпляри. Поради това при видовете, различни от сьомга, е целесъобразно честотата и максималният брой на обработките срещу паразити да бъдат съобразени с ограниченията на честотата, определени за други синтезирани по химически път алопатични ветеринарномедицински продукти, за да се даде възможност за намеса, когато такава е действително необходима, и за да се избегне висока смъртност през първите етапи от жизнения им цикъл.
            
            
               (7)Що се отнася до сьомгата, като се има предвид продължителността на производствения цикъл и необходимостта да се предотврати появата на морски въшки през етапа на развитие на рибата в сладка вода, следва да се запазят настоящите ограничения на честотата и на максималния брой обработки срещу паразити. 
            
            
               (8)Важно е също така да се изяснят действащите в момента разпоредби, като ясно се определи общо ограничение на максималния брой обработки срещу паразити, които могат да бъдат прилагани независимо от засегнатите видове.
            
            
               (9)Поради това приложение II към Регламент (ЕС) 2018/848 следва да бъде съответно изменено.
            
            
               (10)В интерес на яснотата и правната сигурност настоящият регламент следва да се прилага от датата на прилагане на Регламент (ЕС) 2018/848,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Приложение II към Регламент (ЕС) 2018/848 се изменя в съответствие с приложението към настоящия регламент.
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Той се прилага от 1 януари 2022 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 9.2.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        
                  Окончателен четвърти доклад относно аквакултурите, изготвен от експертната група за технически консултации в областта на биологичното производство — 13 декември 2019 г.
               
               
                  
                     (2)
                  
                        Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (ОВ L 150, 14.6.2018 г., стр. 1—92).
               
               
                  
                     (3)
                  
                        Делегиран регламент (ЕС) 2020/427 на Комисията от 13 януари 2020 г. за изменение на приложение II към Регламент (ЕС) 2018/848 на Европейския парламент и на Съвета по отношение на някои подробни правила за производството на биологични продукти (ОВ L 87, 23.3.2020 г., стр. 1).
               
               
                  
                     (4)
                  
                        Описание на техните производствени цикли се съдържа в 
                  Научното становище на EFSA относно рисковете, които създават Escherichia coli, продуциращи шига токсини (STEC), и други патогенни бактерии в семена и покълнали семена — EFSA Journal (Бюлетин на ЕОБХ), 2011; 9(11):2424. [стр. 101] doi:10.2903/j.efsa.2011.2424.
                   
               
               
                  
                     (5)
                  
                        Регламент (ЕО) № 889/2008 на Комисията от 5 септември 2008 г. за определяне на подробни правила за прилагането на Регламент (ЕО) № 834/2007 на Съвета относно биологичното производство и етикетирането на биологични продукти по отношение на биологичното производство, етикетирането и контрола (ОВ L 250, 18.9.2008 г., стр. 1).
               
               
                  
                     (6)
                  
                        Решение на Комисията от 30 август 2017 г. за назначаване на членовете на групата за технически консултации в областта на биологичното производство и за изготвяне на списък на кандидатите (OВ C 287, 30.8.2017 г., стр. 3).
               
               
                  
                     (7)
                  
                        
                  Окончателен четвърти доклад относно аквакултурите, изготвен от експертната група за технически консултации в областта на биологичното производство — 13 декември 2019 г.
                    
               
            
      
    ---documentbreak--- 
      
         
         
            
               ПРИЛОЖЕНИЕ 
            
            
            
               Приложение II към Регламент (ЕС) 2018/848 се изменя, както следва:
            
            
               (1)В част I точка 1.3 се заменя със следното:
            
            
               „1.3. Чрез дерогация от точка 1.1 се разрешава: 
            
            
               а)производството на покълнали семена, включващи кълнове, леторасли и кресон, чието развитие зависи само от наличните в семената резерви от хранителни вещества, чрез овлажняване на семената в чиста вода, при условие че те са биологични. Забранява се използването на растежна среда, с изключение на използването на инертна среда, предназначена единствено за овлажняване на семената, когато компонентите на тази инертна среда са разрешени в съответствие с член 24;
            
            
               б)получаването на салати тип цикория, включително чрез потапяне в чиста вода, при условие че растителният репродуктивен материал е биологичен. Използването на растежна среда се позволява само когато съставките ѝ са разрешени в съответствие с член 24.“
            
            
               (2)Част III се изменя, както следва:
            
            
               а)в точка 3.1.3.4 се добавя следната алинея:
            
            
               „Във фазата на угояване и на по-ранните етапи от живота в разсадниците и люпилните може да се използва биологичен холестерол за допълване на хранителния режим на белите скариди и сладководните скариди (Macrobrachium spp), за да се обезпечат количествено техните хранителни нужди.“;
            
            
               б)в точка 3.1.4.2 буква д) се заменя със следното:
            
            
               „д) използването на обработки срещу паразити, с изключение на задължителните контролни схеми, прилагани от държавите членки, се ограничава, както следва: 
            
            
               i) за сьомга — до не повече от две обработки годишно или до една обработка годишно в случаите, в които производственият цикъл е по-кратък от 18 месеца; 
            
            
               ii)за всички видове, различни от сьомга — до две обработки годишно или до една обработка годишно в случаите, в които производственият цикъл е по-кратък от 12 месеца;
            
            
               iii) за всички видове — до не повече от общо четири обработки независимо от продължителността на производствения цикъл на вида;“.